पाएं अपने शहर की ताज़ा ख़बरें और फ्री ई-पेपरडाउनलोड करें
बुंदेलखंड मेडिकल कॉलेज में अव्यवस्थाओं का आलम जारी है। एक तरफ जहां मरीजों को भर्ती होने के लिए विधायक, मंत्री और अफसरों का सोर्स लगाना पड़ रहा है। वहीं दूसरी तरफ फ्लू ओपीडी में भी डॉक्टरों की मनमानी सामने आई है। फ्लू ओपीडी के खुलने का समय 9 बजे का है, लेकिन यहां 10 बजे के बाद ही डॉक्टर मिलते हैं। रविवार को स्थिति यह थी कि ड्यूटी डॉक्टर 10.50 तक अस्पताल पहुंचे।
तब तक यहां 50 से अधिक मरीजों की लाइन लग चुकी थी। कोई जांच के लिए परेशान था तो कोई भर्ती होने के लिए। इतना ही नहीं जब डॉक्टर फ्लू ओपीडी में पहुंचे तो यहां लोगों की भीड़ लग गई। सब एक-दूसरे से धक्का-मुक्की करने लगे। बड़ा बाजार निवासी रितिक सराफ ने बताया कि मेरे पिताजी को सांस लेने में तकलीफ हो रही थी। जिसके बाद उन्हें बीएमसी की फ्लू ओपीडी में चैकअप के लिए लेकर गए थे।
यहां 10.50 बजे तक डॉक्टर ही मौजूद नहीं थे। जबकि फ्लू ओपीडी के खुलने का समय सुबह 9 बजे का है। जब डॉक्टर आए तो 50 से भी ज्यादा ओपीडी पर्ची बन चुकी थीं। ऐसे में डॉक्टर के आते ही मरीजों में भगदड़ मच गई और परिजनों के बीच बहस होने लगी। करीब एक घंटे के इंतजार के बाद पिताजी की जांच हुई। जिसमें ऑक्सीजन सेचुरेशन 80 था, लेकिन जब उन्हें भर्ती करने की बात आई तो डॉक्टरों ने बेड न होने की बात कही। इसके बाद मैंने सोर्स लगाया तब जाकर पिताजी को भर्ती किया गया। जिनकी पहचान नहीं थी, उन्हें घर वापस जाना पड़ा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn